Fisieke konfrontasie ontsier parlementêre debatArgieffoto Die verskille tussen die DA en die EFF het Dinsdag in die parlement oorgekook in ŉ fisieke skermutseling tussen die EFF-leier, Julius Malema, en ŉ DA-LP van Riversdal, Denis Joseph. Soos wat die Nasionale Vergadering uitgelê is, is dit noodsaaklik vir Malema of enige ander opposisielid om deur die DA-banke te loop op pad na hul eie parlementêre sitplek. Toe Malema deur die DA-banke stap, het ŉ woordewisseling tussen hom en die Oos-Randse DA-LP Ghaleb Cachalia ontstaan, waarop Malema gesê het Cachalia moet “voertsek”. Joseph het aan Malema gesê ŉ mens mag nie so maak nie, waarna Malema hom aan sy das rondgepluk het. Verskeie DA- en EFF-LP’s het dreigend saamgedrom, maar die kwessie is in der minne geskik en sal nou deur die parlementêre owerhede ondersoek word met die oog op tugstappe. Die debat het getoon dat die EFF geïsoleer staan in sy aandrang dat alle staatsdiensaanstellings permanent moet wees en byvoordele soos medies en pensioen moet insluit. In sy toespraak het Malema gesê die permanent verklaring van poste is deel van die EFF se basisbeleid om die vermoëns van die staat uit te bou. Volgens hom berokken die gebrek aan ŉ samehangende beleidsrigting deur die ANC-regering die land groot skade. Die EFF meen die oplossing vir die toekoms is om ŉ geïnspireerde, geskoolde staatsdiens te skep wat soos ŉ private instelling bedryf word. Malema het gesê stukwerk en tenders is die wortel van die kwaad en daar moet mee weggedoen word. Namens die ANC het Shelley Makhubela-Mashele gesê hoewel die ANC permanente poste bo stukwerk verkies, is daar geen eenvoudige kitsoplossings nie en vereis verskillende omstandighede verskillende oplossings. Sy wou weet hoe al die permanente poste gefinansier gaan word en het gevra vir ŉ gebalanseerde benadering. Die DA-LP Cilliers Brink het sy party se aanslag gelei met ŉ verduideliking dat die verklaring van spesifiek laaggeskoolde staatsdiensposte gesien moet word in die lig van die koers waarteen vergoeding vir sulke poste groei. Hy het uitgewys dat dit nie help om al die staat se geld op lone uit te gee nie, want dan bly daar niks oor vir dienslewering of maatskaplike toelaes nie. Volgens Brink is dit ook noodsaaklik om te onthou dat die regering nie eerstens ŉ werkskepper is nie, maar ŉ diensverskaffer. Wat die verklaring van poste tot permanente poste betref, het hy gesê die openbare belang moet swaarder as die onmiddellike voordeel vir die werker weeg. Vuyani Pambo, EFF-LP, het gesê dis die EFF wat werkers help om die stryd te wen vir sowel beter inkomste as die waardigheid van ŉ permanente aanstelling. Hy het gesê in die praktyk is dit ŉ rassekwessie, soos enigiemand wat sien hoe stukwerkers wat in die oggend opgelaai word met bakkies sal kan getuig – die bestuurders van die bakkies is almal van dieselfde ras, en die werkers agterop is almal van ŉ ander ras. Hoofman Elphas Buthelezi van die IVP het hom teen die EFF uitgespreek. Hy meen strenger wetstoepassing teen uitbuiting is die antwoord, en dat die plasing van alle werkers in permanente posisies onbekostigbaar sal wees. Vir die VF Plus het Wouter Wessels gesê dit is nie ŉ rassekwessie nie en sê selfs as al die wit mense die see ingejaag word, daar steeds armoede sal wees. Wessels het uitgevaar teen kaderbevoordeling en die koste van die aanstel van alle werkers in permanente posisies, want die staatsdiensrekening is volgens hom reeds te hoog.